রফতানি উন্নয়ন ব্যুরো সূত্রে জানা যায়, এ বছর চামড়া রফতানি বাণিজ্যে বড় ধরনে ধাক্কা খেয়েছে। বিদায়ী অর্থবছরে চামড়া খাতের রফতানি আয় কমেছে ৩০ কোটি মার্কিন ডলার। রফতানি আয়ের লক্ষ্যমাত্রা ছিল ১৩০ কোটি ডলার। সেখানে রফতানি হয়েছে ১০৮ কোটি ডলার। ট্যানারি শিল্প স্থানান্তর, পরিবেশগত সমস্যা ও কমপ্লায়েন্স না থাকায় বিদেশি অনেক ক্রেতা অন্যত্র চলে গেছেন। এছাড়া যুক্তরাষ্ট্র ও চীনের বাণিজ্যযুদ্ধের কারণে চীনের বাণিজ্যও কিছুটা কমেছে। চীন চামড়া আমদানির অন্যতম দেশ। এখন সেখানে পণ্যের দাম কমিয়ে দেয়া হয়েছে। ফলে চামড়া রফতানি নিয়ে এক ধরনের চ্যালেঞ্জের মুখে পড়েছেন বাংলাদেশের এ শিল্প মালিকরা। যে কারণে তারা রফতানির কাঁচামাল কিনছেন পানির দরে।